Germaniyaning Knauf kompaniyasi O‘zbekistonga yana 50 million dollar sarmoya kiritadi

Germaniyaning Knauf International GmbH kompaniyasi o‘zining O‘zbekistondagi ishlab chiqarish quvvatlarini oshirish uchun 50 million dollarga yaqin sarmoya kiritadi. Bu haqda “Knauf MDH” guruhi boshqaruvchisi Yanis Kraulis ma’lum qildi, deb xabar bermoqda UzDaily.

Uning so‘zlariga ko‘ra, kompaniya xo‘jayinlaridan biri Nikolaus Knaufning O‘zbekiston bosh vaziri bilan 2013-yilgi uchrashuvida kompaniya O‘zbekistonga sarmoya kiritishni davom ettirish istagini bildirgan. Hozirda tomonlar yangi investitsiya shartnomasini ishlab chiqmoqda. Quruq qurilish aralashmalari va gipsokarton ishlab chiqarishni kengaytirishga yo‘naltiriladigan yangi sarmoya miqdori 50 million dollarga yaqin bo‘lishi ma’lum qilingan.
Knauf kompaniyasi bungacha O‘zbekistonga 51 million dollardan ortiq sarmoya kiritgan bo‘lib, 2009-yildan buyon “Buxorogips” QK AJ yiliga 50 ming tonna quruq qurilish aralashasi, 2011-yildan boshlab “Knauf Gips Buxoro” MChJ ChK  yiliga 20 million kvadrat metr gipsokarton ishlab chiqaradi.